Pta-kleuter oorlede ná hy in swembad belandDanté Stroebel Foto: Facebook Danté Stroebel, die driejarige kleuter van Pretoria wat verlede Sondag in die bure se swembad beland het, is Vrydag oorlede. Johnny Stroebel (41), Danté se oupa, het Saterdag aan Maroela Media gesê as familie probeer hulle nog om alles te verwerk. Maroela Media het vroeër berig Danté het die oggend omstreeks 11:00 ongesiens oor die muur geklim en só in die bure se swembad beland. Hy is die afgelope week in die waakeenheid van die Life Eugène Marais-hospitaal behandel. Hy woon sedert sy geboorte by sy ouma en oupa in Daspoort. Sy ma woon tans in Witbank. “Liewe Jesus het ons seuntjie kom haal,” het Danté se ma ook op die Facebook-blad, wat spesiaal vir hom opgerig is, gesê. “Ons is verskriklik hartseer. So baie dankie aan almal se gebede en ondersteuning en so so dankie vir julle donasies. Als beteken so baie vir my en my verloofde en my familie. Baie dankie. Rus in vrede my seun.. Xxxxxx”